Seicliosta do Chomhlíonadh Tús Áite do Leanaí: Treoir Náisiúnta um Chosaint agus Leas Leanaí Leagtar amach i gcáipéis treorach Tús Áite do Leanaí (alt 4.2.2) na róil agus na freagrachtaí atá ar Ranna Rialtais mar seo a leanas:

'Tá sé de dhualgas ar gach roinn Rialtais agus eagraíocht stát -mhaoinithe a chuireann seirbhísí ar fáil do leanaí nó a chuireann maoiniú ar fáil dóibh - go díreach nó go hindíreach trí mheán eagraíochtaí nó gníomhaireachtaí faoina coimirce - féachaint chuige go dtuigeann daoine sna heagraíochtaí ábhartha na treoirlínte atá i Tús Áite do Leanaí Treoir Náisiúnta agus go gcloítear leis na caighdeáin maidir le cosaint agus leas leanaí atá leagtha amach sa treoir sin nuair atá na seirbhísí á soláthar.'

Déantar iarracht leis an seicliosta seo freagrachtaí na Roinne, mar atá leagtha amach thuas, a chomhlíonadh, d'fhonn leibhéal chur i bhfeidhm Tús Áite do Leanaí, maidir le seirbhísí atá á maoiniú ag an Roinn, a mheas.

Cé a chaithfidh an seicliosta seo a chomhlanú? Má chuireann tusa nó d'eagraíocht gníomhaíochtaí nó seirbhísí ar fáil do leanaí agus do theaghlaigh, insíonn Tús Áite do Leanaí 2011 duit go bhfuil dualgas agus freagracht chorparáideach ort na leanaí atá faoi do chúram a chosaint. Mar eagraíocht nó duine aonair a sholáthraíonn gníomhaíochtaí nó seirbhísí do leanaí agus do theaghlaigh, ní mór duit treoir agus nósanna imeachta a fhorbairt don fhoireann agus d'oibrithe deonacha i ndáil le cosaint leanaí - de ghnáth leagtar é sin amach i bPolasaí Cosaint agus Leas Leanaí.

Ní mór do sholáthróir seirbhís atá maoinithe nó íoctha ag an Roinn Ealaíon, Oidhreachta agus Gaeltachta, agus a bhfuil baint aige le hobair nó gníomhaíocht ar bith, a gcuimsíonn cuid riachtanach nó rialta de go príomha le rochtain ar, nó teagmháil le, leanaí trí sholáthar gníomhaíochtaí oideachais, taighde, oiliúna, cultúrtha, áineasa, fóillíochta, sóisialta nó fisiciúla, nó soláthar comhairle do leanaí, nó cúram agus maoirseacht ar leanaí, an seicliosta seo a chomhlánú. I gcásanna ina bhfuil an Roinn ag maoiniú eagraíocht nó foras a chuireann maoiniú ar fáil do thríú páirtí ar bith a chuireann ceann ar bith de na seirbhísí thuasluaite ar fáil do leanaí, tá dualgas ar an bhforas nó an eagraíocht a fhaigheann maoiniú go díreach ón Roinn a chinntiú go bhfuil polasaithe agus nósanna imeachta a chomhlíonann Tús Áite do Leanaí curtha i bhfeidhm ag faighteoir an mhaoinithe.

Cad é sprioc an tseicliosta seo? Cuideoidh an seicliosta seo le faighteoirí deontais, i gcásanna nuair is infheidhme, an leibhéal de chur i bhfeidhm Tús Áite do Leanaí i soláthar a seirbhíse nó a seirbhísí a mheas, agus tá sé bunaithe ar an méid seo a leanas:

- ▪ Tús Áite do Leanaí: Treoir Náisiúnta um Chosaint agus Leas Leanaí, 2011;
- ▪ Ár nDualgas Cúraim - An Roinn Sláinte 2002;
- ▪ Treoir Eatramhach Tusla d'Fhorbairt an Bheartais, na Nósanna Imeachta & na gCleachtas um Chosaint agus Leas Leanaí.

Ba chóir an seicliosta seo a chomhlánú agus tagairt á déanamh do na cáipéisí seo.

Cuideoidh cur i gcrích an tseicliosta agus soláthar eolais thábhachtaigh, i ndáil le conas a thugann tusa nó d'eagraíocht cosaint do leanaí, leatsa agus leis an Roinn i gcomhlíonadh ár n -oibleagáidí faoi seach i ndáil le leanaí.